***Βιβλική Αγγελολογία***

***και σύγχρονο κοσμοείδωλο***

Μια προσπάθεια διαλόγου

Θεολογίας και Φυσικής[[1]](#footnote-2)†

St. Andrei Rublev: *Holy Trinity*

±1408 - 1425

****

Λέγεται ότι ένα από τα προβλήματα που απασχόλησαν τους θεολόγους του Μεσαίωνα συνοψίζεται στο ερώτημα: «Πόσοι άγγελοι μπορούν να χορέψουν στη μύτη μιας καρφίτσας» και έχει συνδεθεί με τα ονόματα μεγάλων θεολόγων, κυρίως του ιγ΄ μ.Χ. αιώνα, όπως του Θωμά Ακινάτη, του Τζον Ντανς Σκότους, αλλά και αρκετών άλλων. Η σκωπτική διάθεση με την οποία γίνεται συχνά αναφορά στη συγκεκριμένη φράση την έχει καταστήσει παροιμιακή για τη δήλωση της ενασχόλησης με κάτι περιττό ή ανάξιο λόγου. Ανεξάρτητα όμως από το πώς κατέληξε η φράση και το αν πραγματικά τέθηκε ποτέ ως θεολογικό ερώτημα με αυτήν τη μορφή, θα μπορούσε να ισχυριστεί κανείς ότι σηματοδοτεί την απαρχή μιας νέας εποχής στον τρόπο με τον οποίο οι άνθρωποι αντιλαμβάνονται τον κόσμο και τις έννοιες του χώρου και του χρόνου. Σύμφωνα με τον άγιο Θωμά Ακινάτη, δεν είναι δυνατό δύο διακριτές μεταξύ τους αιτίες να αποτελούν την άμεση αιτία ενός και του αυτού πράγματος. Κατά συνέπεια, δύο άγγελοι δεν μπορούν να καταλαμβάνουν τον ίδιο χώρο[[2]](#footnote-3). Η δήλωση αυτή θα μπορούσε –ασφαλώς με μια ισχυρή δόση υπερβολής– να θεωρηθεί ως μια πρώιμη διατύπωση της περίφημης “Απαγορευτικής Αρχής” του Wolfgang Pauli, που αποτέλεσε τη βάση της σύγχρονης Φυσικής, και σύμφωνα με την οποία δύο ηλεκτρόνια δεν μπορούν να βρίσκονται στην ίδια κβαντική κατάσταση[[3]](#footnote-4).

Αναλυτικότερα, η ουσιαστική διαφορά του βιβλικού κοσμοειδώλου, όπως και των κοσμοειδώλων όλων των αρχαίων λαών, από το σύγχρονο είναι ότι το πρώτο στηρίζεται αποκλειστικά στην άμεση αντίληψη του κόσμου με τις ανθρώπινες αισθήσεις, ενώ, αντίθετα, οι σύγχρονες θετικές επιστήμες δεν συμπεριλαμβάνουν στις επιστημονικές τους μεθόδους αυτή τη δυνατότητα αντίληψης του κόσμου. Αυτός ακριβώς ο αντικειμενικός χαρακτήρας της σύγχρονης επιστήμης την καθιστά ακριβή περιγραφή πραγματικοτήτων οι οποίες όμως είναι άσχετες με την πραγματικότητα που ο άνθρωπος μπορεί να αντιληφθεί άμεσα. Δεν είναι η υποκειμενική αντίληψη αυτή που παρέχει το επιστημονικό υλικό, αλ­λά η αντικειμενική μέτρηση. Το όργανο μέτρησης αντικαθιστά το ανθρώπινο μάτι που έχει περιορισμένες δυνατότητες και μπορεί να εξαπατηθεί. Η ανα­τολή του ήλιου, για παράδειγμα, ερμηνεύεται σύμφωνα με την άποψη της επιστήμης ως συνέπεια της κίνησης της γης γύρω από τον εαυτό της, ενώ για τις ανθρώπινες αισθήσεις είναι αποτέλεσμα της κίνησης του ήλιου γύρω από τη γη. Για τον σύγχρονο άνθρωπο το πρώτο ισχύει σαν πραγματικότητα και το δεύτερο σαν οφθαλμαπάτη. Δεν συμ­βαίνει όμως το ίδιο και με τους αρχαίους, οι οποίοι προσπαθούν να κατανοήσουν τον μακρινό και μυστηριώδη χώρο του ουρανού είτε με αναλογίες από τον βιολογικό (γέννηση, θάνατος) και τον ψυχολογικό (μίσος, αγάπη) χώ­ρο είτε με τεχνικές παραστάσεις, χωρίς υποχρεωτικά να κάνουν τη διάκριση σε πραγματικό και φανταστικό. Η ανατολή του ήλιου κατανοείτο στην αρ­χαία Αίγυπτο είτε σαν γέννηση είτε σαν είσοδος από κάποια πόρτα. Για τον αρχαίο Αιγύπτιο το ένα ήταν τόσο πραγματικό όσο και το άλλο.

Όσο και αν η επιστημονική μέτρηση θεωρείται σήμερα πιο αντικειμενική και επομένως πιο αξιόπιστη από την άμεση αντίληψη του κόσμου με τις αισθήσεις, στην ουσία πρόκειται για δύο ριζικά διάφορες θεωρήσεις της ίδιας πραγματικότητας. Γιατί η έμμεση θεώρηση του κόσμου με τις επιστημονικές μεθόδους είναι μια ποσοτική μέτρηση που αποσκοπεί στην κατανόηση των νόμων της φύσης, ενώ η άμεση θεώρηση είναι, εκτός από ποσοτική μέτρηση, και ποιοτική κατανόηση, πράγμα που δίνει στον άνθρωπο τη δυνατότητα μιας πνευματικής σύλληψης του κόσμου. Στην αντίληψη του χώρου π.χ. υπάρχει για το ανθρώπινο μάτι πάνω, κάτω, δεξιά, αριστερά, μπροστά, πίσω. Αυτά δεν δηλώνουν μόνο γεωμετρικές διαστάσεις αλλά και ποιότητες. Το πάνω εί­ναι ποιοτικά κάτι διαφορετικό από το κάτω. Ο ουρανός δεν μπορεί να είναι κάτω και η κόλαση πάνω. Για τη Φυσική τα μεγέθη πάνω και κάτω δεν υπάρ­χουν παρά μόνο σαν σχέσεις χώρου. Για την άμεση αντίληψη αντίθετα, πέρα από αυτό γίνεται κατανοητή και η ποιοτική σχέση, η οποία είναι παραπέρα ανοιχτή για μεταφορική χρήση· από το θεώρηση ότι ο ουρανός βρίσκεται ψη­λά ο άνθρωπος συλλαμβάνει την ιδέα του υψηλόφρονα. Και όχι μόνο αυτό, αλλά η ανθρώπινη αντίληψη είναι επίσης βασικό στοιχείο και μέτρο κάθε γνώσης, όσο αφηρημένη και αν είναι αυτή. Το “οἷδα” και “εἶδον” σχετίζονται άμε­σα και, επομένως, η γνώση είναι άρρηκτα συνδεδεμένη με την παράσταση και τη θεώρηση. Η σφαιρικότητα της γης ή η ατομικότητα της ύλης δεν μπορούν να κατανοηθούν από τους μικρούς μαθητές του σχολείου παρά μόνο αν τους επιδειχτεί ένα σμικρυμένο ή μεγενθυμένο αντίστοιχα είδωλο.

Με αυτές τις γενικές γραμμές γίνεται σαφές ότι αποτελεί ανεπίτρεπτη απλοποίηση η θεώρηση του βιβλικού κοσμοειδώλου ως φανταστικού και αφελούς σε σχέση με το σύγχρονο. Για την κατανόηση του κόσμου από τον άνθρωπο το κοσμοείδωλο που στηρίζεται στην άμεση αντίληψη είναι αναντικατάστατο, γιατί είναι το μόνο που επιτρέπει την πνευματική σύλληψη του κόσμου και επομένως μόνο να συμπληρωθεί μπορεί από το κοσμοείδωλο της φυσικής επιστήμης. Αν αυτή η θέση γίνει αποδεκτή, καθίσταται αυτονόητο ότι όσο λανθασμένη είναι η τάση, προκειμένου να διαφυλαχτεί η θεοπνευστία της Αγίας Γραφής, να λαμβάνονται κατά γράμμα όλα τα βιβλικά κείμενα, άλλο τόσο ολέθρια είναι η αντίθετη τάση, προκειμένου να διαφυλαχτεί το κύ­ρος της Βίβλου απέναντι στην επιστημονική αλήθεια, να θεωρού­νται οι “τεχνικές” πληροφορίες της ανεξάρτητες από την κοσμοθεωρία της[[4]](#footnote-5).

Στις σύγχρονες αναπαραστάσεις αρχαίων κοσμοειδώλων το σύμπαν παριστάνεται σαν ένα κλειστό αυτόνομο μηχανικό σύστημα. Για τους αρχαίους όμως ο κόσμος κατανοήθηκε πάντοτε σαν κάτι ανοιχτό προς όλες τις πλευρές του. Οι σωτηριώδεις ή καταστροφικές δυνάμεις που καθορίζουν τη μοίρα του κόσμου ενδιαφέρουν τον αρχαίο άνθρωπο πολύ περισσότερο από τη δομή του σύμπαντος. Έτσι, όταν κάποιο κείμενο αναφέρεται σε θέματα δομής του κό­σμου, δεν το κάνει για να απαντήσει στο σχετικό με τον τρόπο κατασκευής του κόσμου ερώτημα, αλλά στην αγωνία των αρχαίων ανθρώπων για τη διατήρηση της ισορροπίας του. Το πρώτο ερώτημα, όσο ενδιαφέρον και αν είναι για έναν σύγχρονο επιστήμονα, αφήνει εντελώς αδιάφορους τους αρχαίους συγγραφείς, οι οποίοι, όταν αναφέρονται σε τέτοια θέματα, το κάνουν μόνο για να απαντήσουν στο ποιες δυνάμεις είναι εκείνες που συγκρατούν ή απειλούν την ισορροπία του κόσμου.

Ακόμα σαφέστερα αποδεικνύεται η παραπάνω θέση από τη χρήση των κειμένων που κατεξοχήν αναφέρονται στο θέμα “κοσμοείδωλο”, των κειμέ­νων δηλαδή που περιέχουν μύθους της δημιουργίας. Η θέση του μύθου σε όλους σχεδόν τους πολιτισμούς του περιβάλλοντος του Ισραήλ είναι στο τυπικό της γιορτής της Πρωτοχρονιάς[[5]](#footnote-6). Η απαγγελία του κειμένου του μύθου εγ­γυάται τη νέα αρχή του ετήσιου κύκλου και κυρίως την αναγέννηση της φύσης και την ευφορία της γης. Από το γεγονός αυτό προκύπτει ότι η πίστη για τη δημιουργία δεν αναφερόταν μόνο στο παρελθόν, στο πρόβλημα της προέλευσης τον κόσμου, αλλά ταυτόχρονα και κυρίως στο σύγχρονο παρόν, στη φύση και τον κόσμο που περιβάλλει τον άνθρωπο[[6]](#footnote-7).

Εύκολα γίνεται με βάση τα παραπάνω κατανοητό ότι σε μια τέτοια θεώρηση του κόσμου η ύπαρξη των αγγέλων και ο ρόλος τους μέσα στον κόσμο είναι αδιαμφισβήτητα και έτσι ο απόστολος να μπορεί να αναφέρεται, χωρίς περεταίρω εξηγήσεις, όχι μόνο στα ορατά αλλά και στα «ἀόρατα, εἴτε θρόνοι εἴτε κυριότητες εἴτε ἀρχαὶ εἴτε ἐξουσίαι»[[7]](#footnote-8).

Φαίνεται ίσως παράξενο, αλλά προς την ίδια κατεύθυνση, την αναζήτηση των δυνάμεων που συγκρατούν την ισορροπία του κόσμου κινείται και η σύγχρονη Φυσική. Το ζητούμενο και σήμερα δεν είναι το σχήμα που έχει το σύμπαν αλλά η δομή των υλικών από τα οποία αυτό είναι κατασκευασμένο. Στην πραγματικότητα η έννοια της μάζας δεν απασχόλησε ποτέ σχεδόν τους αρχαίους φιλοσόφους ούτε τους διανοούμενους του μεσαίωνα· ο όρος “μάζα” περιέγραφε απλώς την ποσότητα της ύλης ενός αντικειμένου, ενώ η ύλη θεωρείτο κάτι το δεδομένο. Μόλις το 1687, όταν ο Ισαάκ Νεύτων δημοσίευσε το περίφημο έργο του *Philosophiae Naturalis Principia Mathematica*, με το οποίο έθεσε τα θεμέλια της κλασικής μηχανικής, η μάζα περιγράφεται ως η ποσότητα της ύλης που προκύπτει από τον όγκο και την πυκνότητα ενός αντικειμένου και καθορίζει τόσο την αδράνειά του όσο και την έλξη που ασκεί πάνω του η δύναμη της βαρύτητας. Είκοσι χρόνια αργότερα, το 1707, στο έργο του *Optics*, ο Νεύτων σημειώνει: «Θεωρώ πιθανό ο Θεός στην αρχή να σχημάτισε την ύλη υπό τη μορφή στερεών, σκληρών, αδιαπέραστων, ευκίνητων σωματιδίων με μάζα ... τόσο σκληρών ώστε να μην φθείρονται και να μην κατακερματίζονται ποτέ» [[8]](#footnote-9). Οι σκέψεις αυτές οδήγησαν στην αναζήτηση των απόλυτων δομικών λίθων της ύλης που ονομάζονται “θεμελιώδη” ή “στοιχειώδη σωματίδια”. Το 1897 ανακαλύφθηκε το πρώτο από τα σωματίδια αυτά από τον Άγγλο φυσικό Joseph John Thomson και ονομάστηκε “ηλεκτρόνιο”. Το 1911 ο Νεοζηλανδός φυσικός Ernest Rutherford περιέγραψε το άτομο ως αποτελούμενο από έναν θετικά φορτισμένο πυρήνα γύρω από τον οποίο βρίσκονταν ένα ή περισσότερα αρνητικά φορτισμένα ηλεκτρόνια. Αργότερα διαπιστώθηκε ότι ο πυρήνας του ατόμου συγκροτείται από τα θετικά φορτισμένα πρωτόνια και τα χωρίς ηλεκτρικό φορτίο νετρόνια, που και τα δύο αποτελούνται από ακόμη μικρότερα σωματίδια τα “κουάρκ”, την ύπαρξη των οποίων εισηγήθηκαν το 1964 και ανεξάρτητα ο ένας από τον άλλον οι Αμερικάνοι φυσικοί Murray Gell-Mann και George Zweig. Τέλος, στα μέσα της δεκαετίας του 1970 επικράτησε στον χώρο της Σωματιδιακής Φυσικής το λεγόμενο “Καθιερωμένο Μοντέλο”, σύμφωνα με το οποίο η ύλη απαρτίζεται από 24 θεμελιώδεις δομικούς λίθους. Πρόκειται για 6 είδη κουάρκ σε 3 διαφορετικές εκδοχές και 6 “λεπτόνια”, στα οποία περιλαμβάνονται τα γνωστά ηλεκτρόνια και τα “νετρίνα” που έχουν σχεδόν μηδενική μάζα και περνούν ανεμπόδιστα μέσα από οτιδήποτε βρεθεί στην πορεία τους. Πέρα από αυτά υπάρχουν και άλλα σωματίδια, όπως τα “μποζόνια”, που δεν αποτελούν δομικούς λίθους της ύλης, αλλά μεταδίδουν δυνάμεις της φύσης. Η αδυναμία, για παράδειγμα, ενός συμπαγούς σώματος να περάσει μέσα από ένα άλλο οφείλεται στην ηλεκτρομαγνητική δύναμη που μεταφέρεται από τα φωτόνια και συγκρατεί σφιχτοδεμένα τα θεμελιώδη υλικά του δεύτερου σώματος. Στο εσωτερικό του πυρήνα του ατόμου τα κουάρκ συγκρατούνται ενωμένα με τη βοήθεια της λεγόμενης “Ισχυρής Δύναμης” η οποία μεταφέρεται από τα “γλοιόνια”, ενώ τα μποζόνια W και Z μεταφέρουν τη λεγόμενη “Ασθενή Δύναμη”. Στο Καθιερωμένο Μοντέλο, τέλος, προβλέπεται και η ύπαρξη ενός ακόμη σωματιδίου που είναι γνωστό από το όνομα αυτού που εισήγαγε τη σχετική με την ύπαρξή του θεωρία ως “Μποζόνιο Χιγκς” και που είναι υπεύθυνο για τη δημιουργία της μάζας των σωματιδίων.

Όλα όμως τα παραπάνω δεν αρκούν για την κατανόηση της προέλευσης της μάζας, καθώς διαπιστώθηκε ότι η μάζα ενός σώματος δεν προκύπτει από το άθροισμα των μαζών των κουάρκ και των ηλεκτρονίων από τα οποία αυτό απαρτίζεται, αλλά το άθροισμα αυτό ισούται μόνο με το 1% της μάζας του σώματος, ενώ το υπόλοιπο 99% παραμένει ανεξήγητο. Εξήγηση στο παράδοξο αυτό έδωσε ο Αλβέρτος Αϊνστάιν, όταν έδειξε πως μάζα και ενέργεια σχετίζονται μεταξύ τους και η μάζα μπορεί να θεωρηθεί μέτρο της ενέργειας που περιέχει ένα σώμα. Τη σχέση αυτή ο Αϊνστάιν παρέστησε με τη γνωστή εξίσωση E=mc2, σύμφωνα με την οποία η ενέργεια ενός αντικειμένου ισούται με τη μάζα του επί το τετράγωνο της ταχύτητας του φωτός. Αν ληφθεί υπόψη ότι η ταχύτητα του φωτός ξεπερνά τα 300.000 χιλιόμετρα το δευτερόλεπτο, εύκολα γίνεται αντιληπτό το τεράστιο ποσό ενέργειας που εμπεριέχεται ακόμα και σε μικροσκοπικές μάζες. Το μεγαλύτερο ποσοστό, κατά συνέπεια, της μάζας ενός πρωτονίου προέρχεται από την ενέργεια της κίνησης των κουάρκ στο εσωτερικό του και των δυνάμεων που τα συγκρατούν ενωμένα. Η αλληλεπίδραση αυτή μεταξύ μάζας και ενέργειας αποδείχτηκε με τη χρήση των σύγχρονων γιγάντιων επιταχυντών σωματιδίων, στο εσωτερικό των οποίων τα σωματίδια συγκρούονται με ταχύτητες που πλησιάζουν την ταχύτητα του φωτός. Τα συντρίμμια από τη σύγκρουση αυτή περιέχουν συχνά σωματίδια βαρύτερα από αυτά που συγκρούστηκαν, καθώς η ενέργεια που διατίθεται στη σύγκρουση παράγει στιγμιαία νέα ύλη. Έτσι, φτάνει κανείς στην κρίσιμη στιγμή της γένεσης του σύμπαντος, τη στιγμή κατά την οποία τα στοιχειώδη σωματίδια έχουν μηδενική μάζα και μηδενικό βάρος. Από εκείνη τη στιγμή που περιγράφεται ως “Μεγάλη Έκρηξη” και σε χρόνο που ισοδυναμεί με 10-43 του δευτερολέπτου ενεργοποιήθηκε ένα ενεργειακό πεδίο, το οποίο αιχμαλώτισε τα άμαζα σωματίδια που εκσφενδονίζονταν με την ταχύτητα του φωτός προς κάθε κατεύθυνση και αυτά απέκτησαν μάζα. Υπολογίζεται πως πριν από 13,7 δισεκατομμύρια χρόνια οι πρώτοι δομικοί λίθοι του σύμπαντος, παγιδευμένοι στο ενεργειακό πεδίο Χιγκς απέκτησαν βάρος και έχασαν ταχύτητα. Το επονομαζόμενο “Μποζόνιο Χιγκς”, κατά συνέπεια, θα μπορούσε να περιγραφεί ως το κομμάτι του πεδίου που απέμεινε αφού έδωσε μάζα στα σωματίδια.

Το ερώτημα που τίθεται μετά τα παραπάνω αφορά στο κατά πόσο σε μια τέτοια θεώρηση του σύμπαντος υπάρχει χώρος για τον Θεό και για τους αγγέλους. Ο χαρακτηρισμός του μποζονίου Χιγκς, έστω και αδόκιμα, ως “Σωματιδίου του Θεού”, θα μπορούσε να θεωρηθεί ότι υποκρύπτει μια ανεπαίσθητη υποχώρηση της ακλόνητης ως σήμερα αυτοπεποίθησης της Φυσικής στις δυνατότητές της ή μια ανανέωση του πανάρχαιου φλερτ της Φυσικής με τη Θεολογία. Όπως και να έχουν τα πράγματα, αν η ύπαρξη ή μη του Θεού δεν τίθεται ως ζήτημα ούτε μπορεί να τεθεί με βάση τα πορίσματα της σύγχρονης Φυσικής, ο ρόλος των αγγελικών δυνάμεων στο σύγχρονο κοσμοείδωλο εμφανίζεται αρκετά προβληματικός.

Η λύση που συνήθως νεωτεριστές ερμηνευτές έδιναν παλιότερα στο πρόβλημα ήταν η θεώρηση των αγγελικών δυνάμεων ως υποστασιοποιημένων εκδηλώσεων της θείας αγάπης και ευσπλαχνίας, ενώ, αντίθετα, των δαιμονικών δυνάμεων ως υποστάσεων αντίστοιχα του κακού. Η λύση αυτή αποσκοπούσε στη διατήρηση μιας στοιχειώδους ισορροπίας ανάμεσα στον τρόπο με τον οποίο η σύγχρονη Φυσική έβλεπε τον κόσμο και την ύλη και στις περιγραφές των βιβλικών αφηγήσεων. Βέβαια, μια τέτοια λύση μπορούσε να εφαρμοστεί άριστα και χωρίς σημαντικά θεολογικά προβλήματα στις περιπτώσεις όπου ο διάβολος εμφανίζεται ως η αιτία πολλών από τις ασθένειες που θεραπεύει ο Χριστός. Δυσκολίες όμως παρουσιάζονται στις περιπτώσεις όπου ο Χριστός συνομιλεί με τον Διάβολο ή αναφέρεται στην υπόστασή του. Στις περιπτώσεις αυτές είναι κανείς υποχρεωμένος να ανασκευάσει ολόκληρη την αφήγηση και να της δώσει εντελώς διαφορετικό περιεχόμενο και νόημα, κάτι που ασφαλώς δεν είναι πάντοτε εφικτό χωρίς μια κάποια υπονόμευση ή σχετικοποίηση της βιβλικής αξιοπιστίας. Από την άλλη μεριά όμως, μια υπερφυσική αντίληψη των αγγέλων τους βγάζει έξω από το κτιστό σύμπαν, κάτι που επίσης δεν μπορεί να θεμελιωθεί στη Γραφή. Αυτό που σαφώς προκύπτει από τις βιβλικές αφηγήσεις είναι ότι οι άγγελοι αλληλεπιδρούν με τη φύση άρα ενεργούν στην υλική υποδομή του κόσμου, κάτι που τους εντάσσει στο φυσικό πλαίσιο της δημιουργίας, έστω και αν είναι αδύνατο να περιγραφούν με τη γλώσσα των σύγχρονων φυσικών επιστημών. Οι άγγελοι που, σύμφωνα με την πατερική ερμηνεία της αφήγησης του Γεν ιη΄ 1-8, επισκέφτηκαν τον Αβραάμ συνοδεύοντας τον Χριστό γίνονται αποδέκτες της υλικής φιλοξενίας του πατριάρχη και τρώνε μαζί του το μοσχάρι που ετοίμασε για την περίσταση. Ανάλογα ισχύουν και για τις μυροφόρες, οι οποίες δέχονται το μήνυμα της ανάστασης του Χριστού από έναν άγγελο τον οποίο περιγράφουν με εντελώς υλικά χαρακτηριστικά ως «νεανίσκον καθήμενον ἐν τοῖς δεξιοῖς περιβεβλημένον στολὴν λευκήν»[[9]](#footnote-10), και ο οποίος τις μεταφέρει μια πληροφορία που απευθύνεται στη λογική τους, ενεργεί, δηλαδή, στα κέντρα του εγκεφάλου τους.

Με βάση τα παραπάνω, μπορεί να υποστηριχτεί ότι η φύση των αγγέλων μετέχει κατά κάποιον τρόπο της φυσικής πραγματικότητας στην οποία μετέχει τόσο ο άνθρωπος όσο και η υπόλοιπη κτίση. Σήμερα η επιστήμη της Φυσικής προσφέρει τη δυνατότητα να αντιληφθεί κανείς ύπαρξη ύλης χωρίς μάζα. Αναμφίβολα ο δρόμος που έχει να διανυθεί ακόμα είναι πολύ μακρύς και κρύβει πολλές ακόμα εκπλήξεις. Το βέβαιο πλέον είναι ότι όλος ο κόσμος που υπάρχει δεν είναι αναγκαστικά αυτός που ο άνθρωπος μπορεί να δει ή να αντιληφθεί, καθώς υπάρχουν και άλλες μορφές ύλης, αόρατης στα μάτια των ανθρώπων, αλλά και της Φυσικής επιστήμης, η οποία, παρά τις τεράστιες προόδους που έχει κάνει, εξακολουθεί να αγνοεί το 96% του κόσμου και για τον λόγο αυτόν χρησιμοποιεί τους όρους “σκοτεινή ύλη” και “σκοτεινή ενέργεια”. Είναι χαρακτηριστική στην προκειμένη περίπτωση η ομολογία τον Απρίλιο του 2011 του Ιταλού καθηγητή Roberto Battiston, αναπληρωτή τότε εκπροσώπου του πειράματος AMS (Άλφα Μαγνητικό Φασματόμετρο) που πραγματοποιείται στο εξωτερικό του Διεθνούς Διαστημικού Σταθμού: «Ποτέ στην ιστορία της επιστήμης μας δεν γνωρίζαμε τόσο καλά την άγνοιά μας. Σήμερα γνωρίζουμε ότι δεν γνωρίζουμε τίποτα για αυτό που κάνει το 95% του Σύμπαντος». Ο χαρακτηρισμός, κατά συνέπεια, των αγγέλων από την Εκκλησία ως “ασώματων” –και όχι ως “άυλων”– όντων δεν ηχεί σήμερα τόσο παράξενα ή εξωπραγματικά, όπως ίσως πριν από μερικά χρόνια.

*Καθηγητής Μιλτιάδης Κωνσταντίνου*

*Άρχων Διδάσκαλος του Ευαγγελίου*

*της Αγίας του Χριστού Μεγάλης Εκκλησίας*

1. † Εισήγηση στο 13ο Διεθνές Επιστημονικό Συνέδριο της Ελληνικής Εταιρείας Βιβλικών Θεολόγων: *Ὁ ποιῶν τοὺς  ἀγγέλους αὐτοῦ πνεύματα (Εβρ 1,7).* Άγγελοι και Πνεύματα στην Αγία Γραφή. Σέρρες Πα 7.11. – Κυ 9.11.2014 [↑](#footnote-ref-2)
2. T. Aquinas, *Summa Theologiae*, vol. 52, no. 3, 1266 [↑](#footnote-ref-3)
3. [Anders Sandberg](http://www.nada.kth.se/%257Easa/anders.html), *Quantum Gravity Treatment of the Angel Density Problem*, SANS/NADA, [Royal Institute of Technology](http://www.kth.se/index-eng.html), Stockholm / Sweden, [Annals of Improbable Research (AIR)](http://www.improbable.com/) 2001 [↑](#footnote-ref-4)
4. Διεξοδική διερεύνηση της σχέσης βιβλικού κοσμοείδωλου και βιβλικής κοσμοθεω­ρίας γίνεται στη μελέτη του Η. Gese, *Die Frage des Weltbildes*, στο *Zur biblischen Theologie,* Tübingen 21983, σελ. 202-222. [↑](#footnote-ref-5)
5. Σύμφωνα με το τυπικό της βαβυλωνιακής γιορτής της Πρωτοχρονιάς, η οποία γιορταζόταν κατά τις 11 πρώτες μέρες του μήνα Νισάν, το έπος της δημιουργίας Ενούμα ελίς διαβαζόταν το βράδυ της τέταρτης μέρας. H. Zimmern, *Zum babylonischen Neujahrsfest*, zweiter Beitrag, Leipzig 1918, σελ 38-39. [↑](#footnote-ref-6)
6. H. H. Schmid, Altorientalische Welt in der alttestamentlichen Theologie, 1974, σελ 11 [↑](#footnote-ref-7)
7. Κολ α΄ 16 [↑](#footnote-ref-8)
8. Ian Sample, Higgs, *Το σωματίδιο του Θεού*, Εκδοτικός Οίκος Τραυλός / Αθήνα 2012, σελ. 16. Το πρώτο κεφάλαιο του βιβλίου «Ο μακρύς δρόμος για το Πρίνστον» αποτελεί μια συνοπτική αλλά αρκετά περιεκτική ανασκόπηση της ιστορίας της σύγχρονης Φυσικής επιστήμης. [↑](#footnote-ref-9)
9. Μαρ ις΄ 5 [↑](#footnote-ref-10)